আগের রাতেই ক্রিশ্চিয়ানো রোনাল্ডো হ্যাটট্রিক সেরে রাশিয়ায় নিজের উপস্থিতি জানান দিয়েছেন। পরের দিনই লিওনেল মেসি হতাশ করলেন। পেনাল্টি স্পট থেকে গোললাইন—পৃথিবীর রহস্যময় সরণী। স্পেনের বিরুদ্ধে রোনাল্ডো দাভিদ দ্য খেয়াকে হার মানিয়েছেন। মেসি হারিয়ে গেলেন সেই রাস্তায়। মেসি থেমে যেতেই আর্জেন্তিনাও হোঁচট খেল। 
১৯৮৬ সালে মেক্সিকো বিশ্বকাপের সময়ে কার্লোস বিলার্দোর থিওরি ছিল, ওয়ান প্লাস টেন। অর্থাৎ মারাদোনা এবং বাকি দশজন। হর্হে সাম্পাওলির দলেও তাই। একা মেসি এবং বাকিরা। সবাই জানেন, এই আর্জেন্তিনা দলে মেসি থমকে গেলে পুরো দলটাই থমকে যায়। শনিবার এলএম টেন গোল নষ্ট করতেই নীল-সাদা জার্সিধারীরাও ছন্দ হারিয়ে ফেলল। 
কথায় বলে, মর্নিং শোজ দ্য ডে। দিনের সকাল দেখে বোঝা যায় গোটা দিনটা কেমন যাবে। তবে কি বলে দেওয়া যায়, এবার মেসি রাশিয়ায় ফ্লপ হবেন? বিশ্বকাপ তো সবে শুরু। আগামী এক মাস কত খেলা দেখাবে কে জানে!   
 
এই বিষয়ে অন্যান্য খবর


কতটা সোনা আছে বিশ্বকাপের ট্রফিতে! তার আর্থিক মূল্যই বা কত


আগুয়েরো এগিয়ে দিলেও শেষমেশ গোল ধরে রাখতে পারল না হর্হে সাম্পাওলির দল। নব্বই মিনিটের শেষে স্কোরলাইন বলছে ১-১। অর্থাৎ আর্জেন্তিনাও জেতেনি। আইসল্যান্ডও হারেনি।  
এই ম্যাচ ড্র হওয়ায় মেসির উপরে নেমে এল অনন্ত চাপ। প্রতিটি ম্যাচে নামার আগেই তুলনায় চলে আসবেন রোনাল্ডো। পরের ম্যাচগুলোয় মেসি কি পারবেন ঘুরে দাঁড়াতে? তিনি চলতে শুরু করলেই যে তাঁর দল রং ছড়ায় মাঠে।
রাশিয়া বিশ্বকাপ এক যুগসন্ধিক্ষণে দাঁড়িয়ে। পুতিনের দেশ থেকে বিশ্বকাপ জিতে আর্জেন্তিনা ফিরলে মেসি বসে যেতে পারেন ঈশ্বরের আসনে। আর খালি হাতে ফিরলে তিনি যে অবসর নিয়ে ফেলবেন! বিশ্বকাপের আগেই যে জানিয়ে দিয়েছেন লিওনেল মেসি।